
MBI VLEFSHMËRINË E LICENCËS SË SUBJEKTIT TELEVIZIV KABLLOR 
“TV FLAVIO CABLE”

Këshilli Kombëtar i Radios dhe Televizionit, i përbërë nga:
Endirë	Bushati		kryetare
Sami	Nezaj		zëvendëskryetar
Suela	Musta		anëtare
Gent	Ibrahimi	anëtar
Zylyftar Bregu		anëtar 
pasi mori në shqyrtim çështjen me:
OBJEKT: Mbi vlefshmёrinё e licencёs sё subjektit televiziv privat kabllor “TV Flavio Cable”.
BAZA LIGJORE: Neni 7 pika 21, neni 33 pika 5 të ligjit nr. 8410, datë 30.9.1998 “Për radion dhe televizionin publik e privat në Republikën e Shqipërisë”, të ndryshuar, Këshilli Kombëtar i Radios dhe Televizionit, 

VËREN SE:

KKRT-ja, me vendimin nr. 821, datë 24.4.2009, ka vendosur të licencojë subjektin, person fizik Xhevrie Koçi, për subjektin televiziv privat kabllor “TV Flavio Cable”, për të mbuluar me sinjal televiziv rrethin e Peshkopisë. Afati i licencës së subjektit përfundon në datën 4.6.2015.
KKRT-ja konstaton se subjekti televiziv kabllor “TV Flavio Cable” nuk ka shlyer detyrimet financiare, pagesë vjetore për licencë, pavarësisht njoftimeve të herëpashershme nga KKRT-ja.
Kështu, KKRT-ja me shkresat nr. 630 prot., datë 9.6.2009, nr. 269 prot., datë 15.2.2010, nr. 728 prot., datë 22.6.2010, nr. 64 prot., datë 14.1.2011, nr. 652 prot., datë 5.4.2011, nr. 700 prot., datë 14.4.2011 dhe nr. 192 prot., datë 2.2.2012, ka njoftuar zyrtarisht subjektin televiziv kabllor “TV Flavio Cable”, por pavarësisht këtyre njoftimeve, subjekti vazhdon tё jetё debitor ndaj KKRT-sё në masёn 691.670 lekë.
Më tej, me shkresat nr. 758 prot., datё 5.6.2012 dhe nr. 1055 prot., datё 13.7.2012, i ёshtё ripёrsёritur kёrkesa pёr kryerjen e pagesave duke u paralajmёruar se nё rast tё mosshlyerjes sё detyrimeve, nga ana e KKRT-së do të ndiqen procedurat për bërjen të pavlefshme të licencës së subjektit. 
Me vendimin nr. 23, datë 18.1.2013, KKRT-ja ka njoftuar subjektin televiziv privat kabllor “TV Flavio Cable” për fillimin e procedurave për bërjen të pavlefshme të licencës së subjektit. Pavarësisht se është njoftuar edhe për vendimin e mësipërm, subjekti vazhdon tё jetё debitor ndaj KKRT-sё.
Neni 33 i ligjit nr. 8410, datë 30.9.1998 “Për radion dhe televizionin publik e privat në Republikën e Shqipërisë”, të ndryshuar, parashikon se: 
“Licenca bëhet e pavlefshme kur:
…
5. kërkuesi nuk realizon detyrimet financiare të parashikuara me ligj pas 90 ditëve nga momenti kur merr dijeni zyrtarisht për miratimin e saj”.

PËR KËTO ARSYE,

Këshilli Kombëtar i Radios dhe Televizionit, në mbështetje të nenit 7 pika 21, nenit 33 pika 5 të ligjit nr. 8410, datë 30.9.1998 “Për radion dhe televizionin publik e privat në Republikën e Shqipërisë”, të ndryshuar,
VENDOSI:

1. Të bëjë të pavlefshme licencën nr. 060/RTV kabllor të subjektit televiziv privat kabllor “TV Flavio Cable”.
2. Subjekti sipas pikës 1 të ndërpresë menjëherë transmetimin.
3. Ngarkohet administrata e KKRT-së për zbatimin e këtij vendimi.
4. Kundёr kёtij vendimi mund tё bёhet ankim nё gjykatё brenda 30 ditёsh nga marrja dijeni, nё pёrputhje me Kodin e Procedurёs Civile, kreu “Gjykimi i mosmarrёveshjeve administrative”.
Ky vendim hyn në fuqi pas botimit në Fletoren Zyrtare.

KRYETARE
Endirë Bushati
